Príloha č. 2

Riešenie problematiky novostavby Slovenského národného divadla
(s použitím materiálov poskytnutých pracovnej skupine z MK SR  a  výstupov z Divadelného ústavu)

Autori: 
Darina Kárová, Silvia Hroncová, Anton Popovič (členovia pracovnej skupiny MK SR)

Východiská

Úlohou pracovnej skupiny, ktorá vznikla na základe dohody ministra kultúry SR a ministra hospodárstva SR s predstaviteľmi občianskej iniciatívy Hlas pre kultúru, bolo hľadať ekonomicky prijateľné riešenie prevádzky novostavby SND.

Základným impulzom pre vznik iniciatívy Hlas pre kultúru bol nesúhlas s postupom vlády SR vo veci novostavby SND, najmä s jej rozhodnutím o dokončení novostavby s pomocou vstupu súkromného investora, o následnej zmene účelu novej budovy zo sídla Slovenského národného divadla na komerčné Národné kultúrne a kongresové centrum, ako aj zmene vlastníckeho podielu štátu, čím fakticky mal prísť štát o možnosť používať novostavbu na poskytovanie služieb vo verejnom záujme.

Ako ekonomicky prijateľnú stanovil minister kultúry SR pre rokovanie pracovnej skupiny výšku súčasného príspevku SND od štátu navýšenú o medziročný nárast (valorizácia miezd a nákladov na energie, štandardná pre všetky organizácie rezortu, t.j. 6-8% ročne), teda variant prevádzky SND, ktorý nebude zvyšovať nároky na štátny rozpočet. Vo finančnom vyjadrení to znamená 360 mil. Sk príspevku z roku 2005 pre rok 2007 dvakrát navýšených, čo pri 6% navýšení predstavuje 404 mil. Sk, pri 8% navýšení 420 mil. Sk.

Pokiaľ ide o dostavbu novostavby SND pre pracovnú skupinu sa finančné limity neurčili. Podľa vyjadrení ministra kultúry SR a ministra financií SR problémom nie je dostavba, ale prevádzkovanie budovy. Dofinancovanie novostavby teda závisí od prijatia ekonomicky prijateľného modelu jej prevádzkovania.

Problematika novostavby SND, ktorá v poslednom čase nadobudla rozmer celospoločenskej kauzy, otvorila aj iné závažné otázky – predovšetkým otázku nedostatočných podmienok pre rozvoj kultúry, najmä v oblasti jej financovania. Obavy o ďalšie zhoršenie finančnej situácie v kultúre boli dôvodom mnohých nesúhlasných vyjadrení umeleckej i občianskej sféry s financovaním dostavby budovy a prevádzky SND.

Akékoľvek riešenie problematiky novostavby SND bude musieť brať do úvahy polarizovanú verejnú diskusiu a mieru politickej vôle riešiť vzniknutú situáciu. Pre úspešnú realizáciu akéhokoľvek návrhu riešenia problematiky bude preto nevyhnutné dosiahnuť istý stupeň spoločenského konsenzu.

Tento zámer je o to ťažší, že samotná kultúrna obec nemá vyriešenú otázku modelu existencie kultúry a vzťahu štátu resp. verejných zdrojov k nej, politická reprezentácia neprejavuje dostatočne silný záujem o kultúru a široká verejnosť často posudzuje výdavky na kultúru ako bremeno zaťažujúce verejné financie.

Závery

1.	Novostavba SND je mimoriadne vhodne disponovaný priestor na poskytovanie kvalitných služieb kultúrno-spoločenského rozsahu pre verejnosť. Priestorové a technické danosti novostavby a príklady využívania podobných budov zo zahraničia ponúkajú dobrú možnosť vytvoriť z novostavby jedinečné polyfunkčné centrum pre budúci rozvoj kultúry. Novostavba je zaujímavá aj z urbanistického a komerčného hľadiska. Preto je nevyhnutné zachovať túto budovu pre oblasť divadelného umenia a kultúry a pre účely poskytovania kultúrnych služieb vo verejnom záujme, to znamená ponechať ju v 100% vlastníctve štátu. Akýkoľvek vstup súkromného subjektu nesie v sebe nepredvídateľné riziká skutočnosti, že štát stratí dosah nad touto nehnuteľnosťou. 

2.	Nakoľko všetky typy zázemia v zóne Pribinova, o ktorých sa pri zmene účelu novostavby SND uvažovalo v súvislosti s Memorandom o porozumení, sú obsiahnuté v projektoch developerských spoločností (kongresové sály, kiná, hotely, obchody, služby), je nadbytočné meniť pôvodný účel novostavby SND a pri dostavbe ju orientovať podobným spôsobom. Naopak – je dôležité, že taký typ stavby a jej účelu, ako predstavuje novostavba (divadelné a iné kultúrne aktivity) chýba nielen v kontexte Bratislavy, ale aj celej Slovenskej republiky. 

3.	Budovu, do ktorej štát investoval veľký objem verejných financií, je nevyhnutné dokončiť v čo najkratšom možnom čase a z verejných zdrojov podľa aktualizovaného rozpočtu, ktorý bude k dispozícii do 31. 3. 2005. Je to žiaduce kultúrne, spoločensky i politicky. Tento návrh je možné zrealizovať ešte v tomto volebnom období.

4.	V prípade úvah o predaji nezastavaných pozemkov okolo novostavby alebo o ich inom využití je potrebné vyhlásiť verejnú súťaž.

5.	Vychádzajúc z prvotného účelu, ktorému má novostavba podľa schváleného projektu slúžiť, ako aj zo skutočnosti, že väčšina divadiel na Slovensku bola v uplynulých 15 rokoch priestorovo riešená, navrhujeme používať priestory novostavby po jej dokončení v hlavnej miere na činnosť Slovenského národného divadla a pre divadelné umenie na Slovensku. 

6.	Vzhľadom na zhodnotenie technického stavu terajších budov SND a na základe predložených nákladových a výnosových ukazovateľov pre rok 2007 navrhujeme pre činnosť SND variant č. 3, t. j. SND by po dokončení novostavby účinkovalo v dvoch budovách, a to v budove novostavby a v historickej budove SND. Tento variant uvoľňuje dve divadelné sály DPOH (450 miest) a MS (175 miest) a predpokladá nové prehodnotenie rozdelenia divadelných budov v Bratislave, otvára nové možnosti štátnym i neštátnym divadelným a iným umeleckým subjektom, vytvára predpoklady na bohatší a najmä rôznorodejší divadelný, ale aj širší kultúrno-spoločenský život Bratislavy, ktorý je v tejto chvíli v porovnaní s hlavnými mestami okolitých krajín mimoriadne obmedzený. Taktiež sa pre komerčné účely uvoľňuje budova terajšieho riaditeľstva SND v centre mesta.

7.	Variant č. 3 spĺňa stanovený ekonomicky prijateľný limit štátneho príspevku dotácie na prevádzku SND v roku 2007, dokonca ho ani nedosahuje (383 mil.). Neráta sa v ňom však s odpismi, tie navrhujeme riešiť osobitne, a to výnimkou zo zákona (výnimka MF SR) a potrebné budúce opravy novostavby riešiť účelovými dotáciami v podobe kapitálového transferu, resp. ziskom z využitia uvoľnených nehnuteľností. V rámci variantu 3. odporúčame prehodnotiť počet premiér a výšku vstupného v záujme všeobecnej dostupnosti subvencovanej kultúry (tendencia EÚ). Tiež odporúčame považovať za záväzné zaradenie širšieho programu aktivít SND (podľa predloženej koncepcie) do tohto rozpočtu.

8.	Ukazuje sa ako nevyhnutné nanovo formulovať úlohy Slovenského národného divadla pri napĺňaní činnosti vo verejnom záujme, definovať obsah pojmu národný, definovať poslanie SND ako reprezentatívnej národnej inštitúcie a tým zdôvodniť výnimočnosť jeho postavenia a výšku dotácie z verejných zdrojov. Taktiež obohatiť činnosti SND v novej budove, poskytovať nadštandardné možností prezentácie iným druhom kultúry a iným regiónom. Taktiež zaviesť formu zmluvy o poskytovaní služby vo verejnom záujme do finančného vzťahu SND a MK SR a hľadať ďalšie formy zvýšenia transparentnosti v nakladaní s verejnými zdrojmi. V tomto zmysle je potrebné realizovať zmeny v zákone a v zriaďovacej listine SND. Pretože je potrebné do budúcnosti uvažovať o zmene právnej podoby príspevkovej organizácie na iný typ, do úvahy pripadá podoba verejnoprávnej inštitúcie, akciovej spoločnosti alebo spoločnosti holdingového typu. Forma rozpočtovej organizácie je neprijateľná. Pokiaľ ide o vykonávanie správcovských činností, treba rozhodnúť, či to bude iba SND alebo SND v koordinácii s iným (príp. súkromným) subjektom.

9.	V súvislosti s dokončením stavby je nevyhnutné, aby MK SR vypracovalo aktualizovaný rozpočet, ktorý bude obsahovať náklady v cenovej úrovni rokov 2005 – 2006. Rozpočet by mal byť úsporný, ale reálny. Taktiež bude treba riešiť finančné prostriedky napr. na nákup mobiliáru, t.j. vnútorného zariadenia priestorov novostavby, teda na položky, ktoré boli vyňaté z celkových nákladov stavby a prenesené na budúceho užívateľa. 

10.	V rámci zverejnenia nakladania s verejnými financiami na novostavbu SND odporúčame vykonať komplexné zhodnotenie financovania stavby za celé obdobie jej existencie, vrátane posúdenia doterajších spôsobov financovania a preceňovania rozpočtov, ako aj preskúmania zostatkov k prestavaniu, nad rámec kontroly NKÚ, vykonanej v roku 2004 a tiež zverejniť závery kontroly NKÚ.

11.	Pokiaľ vláda SR neprijme rozhodnutie dostavať budovu vôbec alebo pokračovať v stavbe v roku 2005, je nevyhnutné riešiť pridelenie finančných prostriedkov na prevádzkovú réžiu stavby zo zdrojov mimo schváleného rozpočtu MK SR v roku 2005.

12.	Nehnuteľnosti uvoľnené po odchode SND v prípade jeho prechodu do novostavby a nezastavané pozemky okolo novostavby môžu pri ich komerčnom využití slúžiť ako zdroj financií na vykrývanie zvýšených nárokov na rozpočet (rekonštrukcia historickej budovy, odpisy a pod.), prípadne na krytie potrieb iných divadelných súborov v zriaďovateľskej pôsobnosti Bratislavského samosprávneho kraja alebo Mesta Bratislava. 

13.	Všetky ekonomické a kvantitatívne údaje, poskytnuté zo strany MK SR a SND, ktoré tvoria východiská tu navrhovaných riešení, sú pri ich realizácii záväzné.

14.	Problematika novostavby SND, ktorá nadobudla rozmer celospoločenskej kauzy, otvorila aj iné závažné otázky – predovšetkým otázku nedostatočných podmienok na rozvoj kultúry, najmä v oblasti jej financovania. Cestou, ako zvýšiť podmienky pre oblasť kultúry, nie je zobrať SND, ale pridať ostatným. Je potrebné spojiť všetky zásadné argumenty vrátane porovnania HDP v porovnateľných krajinách (krajiny V4, Slovinsko) a dosiahnuť zvýšenie verejných financií pre kultúru v SR.

15.	 Materiál vznikal v časovej tiesni, vo vopred vymedzenom čase, ktorý bol v pomere k danej problematike mimoriadne krátky, navyše niektoré dôležité žiadané ekonomické údaje prichádzali tesne pred jeho ukončením. Z tohto dôvodu i z dôvodov absencie financií nebolo možné poskytnúť materiál pred jeho zverejnením na odbornú ekonomickú expertízu. Preto navrhujeme, ak bude politická vôľa na diskusiu prípadne realizáciu predložených riešení, aby bol materiál doplnený o komentár zo strany ekonómov, t. j. o spracovanie ekonomických údajov v kompatibilnom jazyku.